Сяргей Бульба

**Сяргей Бульба** (нар.  року, Менск, БССР, імя пры нараджэньні **Сяргей Чыслаў**) — беларускі палітычны дзяяч, ваенны экспэрт, прадпрымальнік, былы старшыня «Белага легіёну».

## Біяграфія

### Дзяцінства, пачатак грамадзкай дзейнасьці

Нарадзіўся 15 красавіка 1967 року ў Менску. Скончыў сярэднюю школу №50 (Менск) і Менскую вышэйшую інжынэрную зэнітна-ракетную вучэльню (зараз Вайсковая акадэмія Рэспублікі Беларусь).

Будучы курсантам, у 1988 г. стварыў з аднакашнікамі патрыятычную суполку, якая займалася гістарычна-асьветніцкай дзейнасьцю. У сваім асяродку яе ўдзельнікі называлі сябе «Рух-63», як нашчадкі Кастуся Каліноўскага. Штуршком да стварэньня арганізацыі сталіся падзеі кастрычніка 1988 року, калі ў Менску быў жорстка разагнаны жалобны мітынг на Дзяды. Суполка сабрала каля 300 подпісаў за дзяржаўнасьць беларускай мовы. З красавіка 1989 року арганізацыя стала называцца «Вольнае згуртаваньне вайскоўцаў».

У 1989 року быў адным зь двух дзейсных афіцэраў сярод заснавальнікаў Беларускага Народнага Фронту.

Заснавальнікаў «Руху-63» раскідалі па гарнізонах, а найбольш актыўных, у тым ліку Сяргея Бульбу (Чыслава), выправілі ў Забайкальскую вайсковую акругу, Чыцінскую вобласьць (Расея). Бульба (Чыслаў) служыў у вайсковай частцы каля кітайскай мяжы, у пераводзе на службу ў БССР было адмоўлена.
 
У 1990 року быў вылучаны жаўнерамі-саслужыўцамі кандыдатам на выбары ў Вярхоўны Савет СССР, але быў заблякаваны рашэньнем палітаддзелу. Пасьля гэтага напісаў рапарт на звальненьне і быў звольнены па скарачэньні кадраў.

### Беларускае згуртаваньне вайскоўцаў і «Белы легіён»

Вярнуўшыся ў Беларусь, у 1991 року працаваў старэйшым адміністратарам беларускамоўнага ліцэю, а таксама быў намесьнікам кіраўніка «Выбранецкіх Шыхтоў».

Быў адным са стваральнікаў Беларускага згуртаваньня вайскоўцаў, выконваў абавязкі адказнага й прэсавага сакратара арганізацыі. У сярэдзіне 90-х заняўся фармаваньнем маладзёвай структуры БЗВ. Ва ўсіх рэгіёнах Беларусі на базе БЗВ былі створаныя структуры ДРАБаў («Дружыны рэгіянальнай аховы й бясьпекі»), на базе якіх потым узьнік «Белы легіён».

У 1995 року узначаліў «Белы легіён», ваенізаваную патрыятычную арганізацыю, якая ў падпольных і паўпадпольных умовах займалася вайсковай падрыхтоўкай моладзі і рыхтавалася да збройнага супраціву рэжыму Аляксандра Лукашэнкі.

Двойчы (у 2003 і 2008 рокі) ўдзельнічаў у выбарах у Палату прадстаўнікоў Нацыянальнага Сходу Рэспублікі Беларусь.

### Эміграцыя, дзейнасьць у замежжы

Пасьля 2008 року ў Беларусі жыў рэдка, жыў у Нэпале, Індыі, Тыбэце, Лацінскай Амэрыцы. У 2013 року разам зь сям’ёй пераехаў на сталае жыхарства ва Ўкраіну.

Уваходзіў у склад Вялікай рады Згуртаваньня беларусаў сьвету «Бацькаўшчына».

У ліпені 2023 году было абвешчана, што Сяргей Бульба стаў новым кіраўніком Беларускага моладзевага хаба (пляцоўка для арганізацый, ініцыятыў і актывістаў беларускай дыяспары у Варшаве). Былы дырэктар установы Алесь Лапко вінаваціў яго ў рэйдэрскім захопе арганізацыі. Бульба адмаўляў прэтэнзіі і ў сваю чаргу абвінаваціў у парушэньнях папярэдняе кіраўніцтва Беларускага моладзевага хаба.

У 2024 г. узначаліў спартова-адукацыйную арганізацыю «Паспалітае рушэньне».

Пасьля пачатку паўнамаштабовай вайны Расеі супраць Украіны неаднаразова выступаў у СМІ як ваенны экспэрт і экспэрт па рэгіянальнай бясьпецы.

## Перасьлед за грамадзка-палітычную дзейнасьць
Восеньню 1996 року быў вывезены спэцслужбамі Беларусі ў лес каля Слуцку, перажыў клінічную сьмерць й тры тыдні правёў у лякарні.

7 ліпеня 2008 року былых кіраўнікоў «Белага легіёну» — Ігара Корсака, Міраслава Лазоўскага й Сяргея Бульбу (Чыслава) — затрымалі па справе аб выбуху 3 ліпеня 2008 року, абвінавацілі па арт. 339 Крымінальнага кодэксу Рэспублікі Беларусь («Хуліганства»), аднак неўзабаве вызвалілі з-пад варты.

У лютым 2024 году Камітэт дзяржаўнай бясьпекі Рэспублікі Беларусь абвясьціў фонд «Беларусь 2.0», зьвязаны зь Сяргеем Бульбам, экстрэмісцкім фармаваньнем.

## Палітычныя погляды
Прыхільнік стратэгічнага саюзу Беларусі і Ўкраіны.

## Прыватнае жыцьцё
Жанаты, мае двух сыноў. У 2012 року афіцыйна зьмяніў прозьвішча з Чыслаў на Бульба.

Мае свой бізнэс у IT-сфэры.

## Бібліяграфія
У суаўтарстве са Станіславам Суднікам выдаў расейска-беларускі вайсковы слоўнік.

## Крыніцы

Катэгорыя:Палітыкі Рэспублікі Беларусь
Катэгорыя:Сябры Беларускага народнага фронту
Катэгорыя:Беларускія вайскоўцы